Document ID: /roh_data/filtered/fineweb-2-filterrobots_roh.jsonl.gz/11145

Pli bass na dastgia quai betg ir cun la quantitad da scolaras e scolars a l'Institut Otalpin a Ftan, di il nov directur Beat Sommer. Dapi l'october 2018 maina el ensemen cun sia dunna la direcziun. Tenor Beat Sommer hajan ins ils ultims onns focussà memia fitg sin il martgà chantunal e naziunal. Il potenzial en Svizra saja memia pitschen. L’Institut Otalpin sto daventar activ en ils pajas da l’Europa Orientala ed en l'Asia cun focus sin la China.
Qualitad è la basa
La marca «Institut Otalpin» è memia pauc enconuschenta, perquai stoppia vegnir investì en il marketing. Sper quella mesira èsi tenor il nov directur impurtant da mantegnair in fitg aut livel da qualitad. Perquai duess era la purschida actuala vegnir analisada ed adattada als novs basegns.
Classa da sport sco instrument da vendita
La classa da sport a l'Institut Otalpin ha ina fitg gronda valur. Per Beat Sommer sa tracti qua d’ina purschida unica (USP) che stoppia vegnir intensivada ed integrada en las stentas per cuntanscher anc dapli scolaras e scolars da l’Engiadina, da la Svizra ed era da tut il mund.
Midaments dovran temp
Midaments na possian ins betg realisar cun smatgar in buttun, di Beat Sommer. Impurtant saja d’avair segirà las finanzas, uschia ch’ins haja temp per cuntanscher las finamiras. Destruir l'image giaja spert, ma refar quel dovria onns.
RR novitads 17:00